Folketing
2005-11-03

Jeg er altså nødt til at gentage, at hr. Jørgen Arbo-Bæhr ikke kan drage den modsatte slutning. Det, det drejer sig om, er en drøftelse af, hvad der er nogle rimelige krav at stille til folk, der ønsker et dansk statsborgerskab, der ønsker at sige farvel til det gamle statsborgerskab eller deres eksisterende statsborgerskab og i stedet for sige: Nu er jeg dansker. Der har vi jo allerede i dag, og det synes jeg er helt rimeligt, nogle krav. Og det er nogle af de ting, som vi har oppe at vende igen, nemlig hvad er rimelige krav at stille til dem, der ønsker at få et dansk statsborgerskab. Men man kan jo sagtens stadig væk fungere i Danmark uden et dansk statsborgerskab. Man har faktisk de samme sociale rettigheder som danske statsborgere, selv om man ikke har dansk statsborgerskab. Man har endda stemmeret til det kommunalvalg, som vi har her om få uger. Så man har en lang række rettigheder, og det er jo heller ikke noget, der påvirker opholdsgrundlaget, fordi man ikke får det danske statsborgerskab. Det synes jeg er værd at understrege. (Kort bemærkning).